Kirsten Normann Andersen (SF), 2023-12-01:
Mange tak.
Tak for ordet.
Har vi lært noget af de erfaringer, som vi gjorde os under coronakrisen?
Ja, det har vi.
Vi lærte eksempelvis, at når en ny smitsom virus udvikler sig til en pandemi, som kan resultere i meget alvorlige luftvejsinfektioner, så skal vi gøre alt, hvad vi kan, for at forebygge smittespredning.
Vi lærte eksempelvis også, at det beredskab, vi havde, ikke var tilstrækkeligt, at en strategi, hvor man løbende indkøber værnemidler, kun kan fungere i fredstid, mens strategien svigter, når hele verden efterspørger de samme værnemidler i store mængder på samme tidspunkt.
Man kunne have forventet, at den daværende epidemilov havde forudset, hvordan vi kunne løse den slags problemer, når krisen ramte os.
Corona var en vild tid, hvor vi var dybt afhængige af, at dygtige eksperter og ansatte i sundhedsvæsenet knoklede i døgndrift for at få overblik over smitten, smittespredning og sygdom i Danmark, men også i verden.
Der er allerede udarbejdet utallige evalueringer af krisen, lige fra spørgsmål om trivsel, ikke mindst blandt børn og ældre, til spørgsmål om følgevirkninger af smitte, om behandlingsmuligheder, om sundhedsvæsenets evne til omstilling og om redegørelser om processer og beslutninger m.v., som undervejs blev truffet her i Folketinget, og meget andet.
Jeg har selv læst en del af rapporterne, bøgerne og andre dokumenter, som evaluerer perioden.
Selv om man kan pege på tiltag, som man måske ville have undladt, hvis man vidste, hvad man ved i dag, glæder jeg mig over, at evalueringerne grundlæggende konkluderer, at Danmark kom sikkert og godt igennem krisen.
Det er legitimt at ønske sig endnu mere evaluering.
Men uanset hvordan vi vender og drejer det, er der kun få konkrete erfaringer, som vi med sikkerhed kan tage med os ind i fremtidens håndtering af fremtidige epidemier.
Det afhænger nemlig af, hvad det er, der rammer os næste gang.
Vi vil derfor også en anden gang risikerer at skulle lægge skinnerne, mens toget kører.
Men nogle erfaringer har vi gjort os om, hvordan vi kan forebygge.
Beredskabet skal til enhver tid være ajour, så vi ikke igen står og mangler sengepladser på sygehusene og værnemidler til de ansatte, og vi skal hele tiden forebygge nye epidemier.
Det skal vi gøre med et større fokus på biodiversitet og dermed også fokus på dyrehold; det skal vi gøre ved at prioritere hygiejne, ikke mindst på offentlige institutioner for børn, unge, ældre, borgere med handicap og syge; det skal vi gøre med god udluftning og bedre muligheder for frisk luft; og det skal vi gøre, ved at vi hver især holder fast i nogle af de gode vaner, så vi undgår at smitte andre, når vi er syge.
SF bakker ikke op om det her forslag af to grunde.
Den ene er, som jeg også allerede har fortalt ordføreren, at der mangler noget økonomi, og den anden er, at der ikke er nogen afgrænsning af den her undersøgelse.
Jeg har svært ved at se, hvad det er, vi skal vide, som vi ikke allerede ved, i forhold til fremtidige håndteringer af pandemier.
I SF glæder vi os over, at vi allerede ved meget, og at rigtig mange allerede har lavet rigtig mange evalueringer.
Vi er optaget af, hvordan vi forbedrer vores sundhedsvæsen, sådan at vi i fremtiden vil være bedre rustet til at håndtere pandemier, og sådan at vi også bliver bedre til den almindelige forebyggelse i hverdagen.
Tak for ordet.